Puolueet

Keskusta mielletään keskusta-oikeistoa edustavaksi puolueeksi, kun taas kokoomus ja perussuomalaiset ovat oikealla ja vihreät vasemmalla, ilmenee Kunnallisalan kehittämissäätiön (KAKS) teettämästä kyselystä.

Kyselyssä keskustan sijoitti vasemmisto-oikeisto -ulottuvuudelle keskelle noin puolet eli 49 prosenttia vastaajista ja oikealle lähes yhtä moni, eli 40 prosenttia vastanneista. Vasemmistoon keskustan sijoitti kuusi prosenttia.

Keskustan lisäksi keskusta-oikeistoksi profiloituu selkeästi vain Paavo Väyrysen Seitsemän tähden liike, muut puolueet ovat mielikuvissa enemmän tai vähemmän kallellaan joko oikealle tai vasemmalle.

Keskustan ero kokoomukseen on selvä, sillä kokoomuksen sijoitti oikealle 85 prosenttia ja keskelle 10 prosenttia vastaajista. Selvä enemmistö eli 61 prosenttia sijoitti myös perussuomalaiset oikealle.

Vihreät luokitteli vasemmistoon 56 prosenttia ja oikeistoon 13 prosenttia. SDP:n ja vasemmistoliiton identiteetti on vasemmisto-oikeisto akselilla selvä: vasemmistoliiton sijoitti vasemmalle 95 prosenttia ja SDP:n 71 prosenttia vastanneista. 24 prosenttia sijoitti SDP:n poliittiseen keskustaan.

Siniset sijoitti oikealle 59 prosenttia, keskelle 30 ja vasemmalle 12 prosenttia vastanneista.

RKP:n sijoitti akselilla oikealle 69 prosenttia ja kristillisdemokraatit 58 prosenttia vastaajista. Keskelle RKP:n sijoitti 24 ja kristillisdemokraatit 34 prosenttia vastaajista.

Seitsemän tähden liikkeen ja Liike Nytin sijoittaminen tuotti vaikeuksia suurelle osalla vastanneista. Lähes puolet kantaa ottaneista sijoitti kuitenkin Seitsemän tähden liikkeen keskelle ja reilu kolmannes Liike Nytin oikealle.

Eri puolueiden kannattajat asemoivat puolueensa vasemmisto-oikeisto -ulottuvuudelle kutakuinkin samoin kuin väestö keskimäärin.

Perussuomalaisten tukijat eivät koe kuitenkaan oman puolueensa olevan aivan niin oikealla kuin koko maan väestö, eivätkä vihreiden kannattajat sijoita puoluettaan yhä vasemmalle kuin kansalaiset keskimäärin.

Tutkimuksen toteutti Kantar TNS Oy helmikuun ensimmäisellä viikolla. Haastatteluja tehtiin yhteensä 1 112. Vastaajat edustavat mannersuomalaista 18–79 vuotiasta väestöä.

Virhemarginaali on suurimmillaan vajaat kolme prosenttiyksikköä suuntaansa.